b'\n_START_ARTICLE_\nNamibijski dolar\n_START_SECTION_\nDolar ili marka\xc2\xa0?\n_START_PARAGRAPH_\nTokom faze planiranja o uvo\xc4\x91enju nove nacionalne valute u Namibiji, koja bi zamijenila ju\xc5\xbenoafri\xc4\x8dki rand, novoosnovana Sredi\xc5\xa1nja namibijska banka iskovala je u limitiranoj koli\xc4\x8dini kovanice u namibijskim dolarima i namibijskim markama. Te kovanice dane su na razmatranje tamo\xc5\xa1njem Ministarstvu financija._NEWLINE_Ta limitirana serija sastojala se od kovanica od 1 marke i dolara (oboje od bakra i nikla) te kovanice od 10 maraka i dolara (oboje od srebra). Na kovanicama od marke, prikazan je lav koji sjedi, a na kovanicama od dolara Bu\xc5\xa1man s lukom i strijelom. Sve kovanice u apoenu od 1, imale su natpis "PROBE" / "ESSAI" (hrv. dokaz). Na kovanicama od jedne marke i dolara nalazio se stari grb Namibije s natpisom NAMIBIA oko grba te dva klipa kukuruza. Kovanice od 10 maraka i dolara, imale su natpis "INDEPENDENCE" / "UNABH\xc3\x84NGIGKEIT" (hrv. nezavisnost)._NEWLINE_Odabrane su kovanice od dolara, te su zajedno s random po\xc4\x8dele cirkulirati u financijskom prometu 1990. godine. Sve predlo\xc5\xbeene kovanice u\xc5\xa1le su 2005. u Krause-ovu zbirku neobi\xc4\x8dnih kovanica na Svijetu.\n_START_SECTION_\nPola britanske funte\n_START_PARAGRAPH_\nNamibijski dolar nije "potomak" starog \xc5\xa1panjolskog novca (eng. pieces of eight), kao \xc5\xa1to je to ameri\xc4\x8dki dolar (USD), kanadski dolar (CAD) ili isto\xc4\x8dnokaripski dolar. Namibijski dolar je zapravo pola britanske funte. Kada su u Ju\xc5\xbenoj Africi 1961. godine uveli decimalni sustav u nov\xc4\x8danom prometu, odlu\xc4\x8deno je da se koriste jedinice od pola funte u odnosu na funtu kao obra\xc4\x8dunsku jedinicu._NEWLINE_Sli\xc4\x8dni primjerci dolara koji nemaju povezanost sa starim \xc5\xa1panjolskim dolarom su australski dolar, novozelandski dolar, kajmanski dolar, fid\xc5\xbeijski dolar, jamaj\xc4\x8danski dolar, rodezijski dolar, zimbabveanski dolar i salomonskooto\xc4\x8dni dolar._NEWLINE_Primjerci dolara koji su u direktnoj vezi sa \xc5\xa1panjolskim dolarom su ameri\xc4\x8dki dolar, kanadski dolar, newfoundlandski dolar, isto\xc4\x8dnokaripski dolar, belizejski dolar, gvajanski dolar, bermudski dolar, bahamski dolar, trinidadtoba\xc5\xa1ki dolar, barbadoski dolar, hongkon\xc5\xa1ki dolar, straits dolar, malezijski dolar, singapurski dolar i brunejski dolar.'